Rådets forordning (EF) nr. 1783/2003

af 29. september 2003

om ændring af forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen,

under henvisning til udtalelse fra Europa-Parlamentet(1),

under henvisning til udtalelse fra Det Europæiske Økonomiske og Sociale Udvalg(2),

under henvisning til udtalelse fra Regionsudvalget(3), og

ud fra følgende betragtninger:

(1) For at opfylde målene for den fælles landbrugspolitik som nedfældet i traktatens artikel 33 er det hensigtsmæssigt at styrke politikken for udvikling af landdistrikterne ved at forøge udsnittet af ledsageforanstaltninger som fastsat i forordning (EF) nr. 1257/1999(4).

(2) Da unge landbrugere er en afgørende faktor i landdistrikternes udvikling, bør støtte til denne kategori af landbrugere prioriteres. For at lette unge landbrugeres etablering og strukturtilpasningen af deres bedrifter er det nødvendigt at styrke den særlige støtte, som de allerede får.

(3) En hurtigere gennemførelse i landbrugssektoren af strenge normer baseret på Fællesskabets lovgivning om miljø, folke-, dyre- og plantesundhed, dyrevelfærd og arbejdssikkerhed bør fremmes. Disse normer kan pålægge landbrugerne nye forpligtelser, der medfører indkomsttab eller meromkostninger. Der bør fastsættes midlertidig og degressiv støtte til landbrugerne for delvist at dække deres omkostninger ved gennemførelsen af disse normer.

(4) Efter indførelsen af kravet om "opfyldelse af normer" bør den støtte, der efter forordning (EF) nr. 1257/1999 for tiden er tilladt til landbrugere for begrænsninger i landbrugsmæssig udnyttelse af arealer med miljørestriktioner, derfor gælde begrænsninger, der følger af gennemførelsen af Rådets direktiv 79/409/EØF af 2. april 1979 om beskyttelse af vilde fugle(5) og Rådets direktiv 92/43/EØF af 21. maj 1992 om bevaring af naturtyper samt af vilde dyr og planter(6). Der kan derfor foreslås et højere støtteniveau under visse omstændigheder, og arealbegrænsningen på 10 % begrænses til foranstaltningen vedrørende arealer med særlige ulemper.

(5) Bedriftsrådgivningssystemer som omhandlet i Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af støtteordninger for landbrugere(7) skal udtænke og foreslå forbedringer af den nuværende effektivitet af de lovfæstede normer for miljø, folke-, dyre- og plantesundhed og dyrevelfærd. Der bør fastsættes støtte til landbrugerne for at dække deres udgifter til disse rådgivningstjenester.

(6) Landbrugerne bør tilskyndes til at anlægge høje normer for dyrevelfærd. Det nuværende kapitel om miljøvenligt landbrug i forordning (EF) nr. 1257/1999 bør udvides til også at omfatte støtte til landbrugere, der forpligter sig til at anlægge normer for husdyravl, der går længere end de lovfæstede minimumskrav.

(7) Erfaringen har vist, at udsnittet af instrumenter til at fremme fødevarekvalitet i forbindelse med udviklingen af landdistrikterne bør styrkes.

(8) Landbrugere bør tilskyndes til at deltage i Fællesskabets eller de enkelte medlemsstaters ordninger for fødevarekvalitet. Deltagelsen i disse ordninger kan påføre landbrugerne meromkostninger og forpligtelser, der ikke helt afspejles i markedspriserne. Der bør ydes midlertidig støtte til landbrugere, der deltager i disse ordninger.

(9) Der er behov for at forbedre forbrugernes bevidsthed om eksistensen af og specifikationerne for produkter, der er produceret under Fællesskabets eller de enkelte medlemsstaters ordninger for fødevarekvalitet. Der bør ydes støtte til producentgrupper for at informere forbrugerne om og fremme produkter som fastsat i ordninger, som de enkelte medlemsstater støtter i forbindelse med deres planer for udvikling af landdistrikterne.

(10) Indførelsen af de nye ledsageforanstaltninger kræver en afklaring af visse bestående bestemmelser. Disse afklaringer vedrører hovedsagelig investeringer i landbrugsbedrifter og finansielle bestemmelser.

(11) Det er vigtigt at fremme innovation i fødevareindustrien, og det nuværende kapitel om forbedring af forarbejdningen og afsætningen af landbrugsprodukter i forordning (EF) nr. 1257/1999 bør udvides, så der også kan ydes støtte til udviklingen af innovative tilgange i fødevareindustrien.

(12) I førnævnte kapitel fastsættes betingelserne for støtte til investeringer til forbedring af forarbejdningen og afsætningen af landbrugsprodukter, herunder kravet om, at virksomheder, der modtager sådan støtte, allerede skal opfylde mindstekrav med hensyn til miljø, hygiejne og dyrevelfærd. Da små forarbejdningsenheder af og til har vanskeligt ved at opfylde sådanne krav, bør medlemsstaterne have mulighed for at indrømme en overgangsperiode med hensyn til betingelserne for støtte til investeringer i små forarbejdningsenheder, der foretages for at opfylde de for nylig indførte krav med hensyn til miljø, hygiejne og dyrevelfærd.

(13) Der er behov for at øge den økologiske og samfundsmæssige værdi af statsejede skove. Det bør være tilladt at yde investeringsstøtte til sådanne formål, mens støtte til foranstaltninger, der forbedrer den økonomiske udnyttelse af skovene, bør udelukkes.

(14) Erfaringen til dags dato med gennemførelsen af programmeringen af udviklingen af landdistrikterne for perioden 2000 til 2006 har vist, at der er et behov for at afklare og forenkle visse bestemmelser i forordning (EF) nr. 1257/1999 samt tilpasse visse støtteniveauer. Disse afklaringer og tilpasninger vedrører hovedsagelig omfanget og det detaljerede indhold af støtte til ugunstigt stillede områder, områder med miljørestriktioner, uddannelse og skovbrug samt fremme af tilpasningen og udviklingen af landdistrikterne.

(15) Forordning (EF) nr. 1257/1999 bør ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EF) nr. 1257/1999 foretages hermed følgende ændringer:

1) I artikel 5 bliver den eksisterende tekst stk. 1, og følgende stykker tilføjes:

"2. Betingelserne for investeringsstøtte som fastsat i stk. 1 skal være opfyldt på det tidspunkt, hvor den enkelte beslutning om at yde støtte træffes.

3. Når der foretages investeringer for at opfylde de for nylig indførte mindstekrav med hensyn til miljø, hygiejne og dyrevelfærd, kan der ydes støtte med henblik på at opfylde de nye krav. I disse tilfælde kan der indrømmes landbrugerne en overgangsperiode til at opfylde disse mindstekrav, når der behøves tid til at løse særlige problemer ved opfyldelsen af disse krav. Landbrugeren skal overholde de relevante krav inden investeringsperiodens udløb."

2) I artikel 7 foretages følgende ændringer:

a) Artikel 7, stk. 2, affattes således:

"Den samlede støtte, udtrykt i procent af de støtteberettigede investeringer, fastsættes til højst 40 % og i ugunstigt stillede områder til højst 50 %."

b) Følgende stykke tilføjes:

"Foretages investeringerne af yngre landbrugere som omhandlet i kapitel II, kan disse procentsatser sættes op til højst 50 % og i ugunstigt stillede områder til højst 60 % i en periode på højst fem år efter etableringen. Aldersbetingelsen i artikel 8 stk. 1, første led, skal være opfyldt på etableringstidspunktet."

3) Artikel 8, stk. 2, affattes således:

"2. Etableringsstøtten kan omfatte:

a) en engangspræmie på højst det støtteberettigede beløb, der er anført i bilaget, og

b) et rentetilskud vedrørende lån, som er optaget for at dække omkostningerne ved etableringen. Den kapitaliserede værdi af tilskuddet må ikke overstige den fastsatte engangspræmie.

Der kan ydes en støtte højere end det samlede beløb, der er omhandlet i litra a), som dog ikke må overstige 30000 EUR, til unge landbrugere, der i forbindelse med deres etablering benytter sig af bedriftsrådgivning i en periode på tre år efter etableringen."

4) Artikel 9, stk. 2, første led, affattes således:

"- at give landbrugerne og andre personer, der er involveret i landbrugsaktiviteter, forudsætning for at foretage en kvalitativ omlægning af produktionen, at anvende produktionsmetoder, der er forenelige med kravet om bevarelse og forbedring af landskabet, miljøbeskyttelse, normerne for hygiejne og dyrevelfærd, samt give dem det uddannelsesniveau, der er nødvendigt, for at de kan drive en økonomisk levedygtig bedrift, og".

5) Artikel 15, stk. 3, andet afsnit, affattes således:

"Der kan ydes en højere udligningsgodtgørelse end det anførte maksimum, forudsat at gennemsnittet af alle udligningsgodtgørelser, der er ydet på det pågældende programmeringsniveau, ikke overstiger dette maksimum. Medlemsstater kan forelægge en kombination af flere regionale programmer med henblik på beregningen af det gennemsnitlige beløb. I tilfælde, der er behørigt begrundet af objektive forhold, kan det gennemsnitlige beløb imidlertid forhøjes til den maksimale gennemsnitsgodtgørelse som anført i bilaget."

6) I artikel 16 foretages følgende ændringer:

a) Artikel 16, stk. 1, affattes således:

"1. Der kan ydes støtte til landbrugere i form af betalinger til udligning af påførte omkostninger og indkomsttab, der opstår i områder med miljørestriktioner, fordi den landbrugsmæssige udnyttelse er begrænset som følge af gennemførelsen af direktiv 79/409/EØF(8) og direktiv 92/43/EØF(9), for så vidt disse betalinger er nødvendige for at løse de særlige problemer, der er opstået ved gennemførelsen af disse direktiver."

b) Artikel 16, stk. 3, affattes således:

"3. Det samlede beløb, hvortil der kan ydes fællesskabsstøtte, er fastsat i bilaget. Dette beløb kan forhøjes i behørigt begrundede tilfælde for at tage hensyn til specifikke problemer.

Der kan ydes en højere støtte end det samlede beløb i en periode på højst fem år fra den dato, hvor bestemmelsen om nye restriktioner træder i kraft i henhold til fællesskabslovgivningen. Støtten ydes en gang om året på et degressivt grundlag og må ikke overstige det beløb, som er fastsat i bilaget."

7) I artikel 20 bliver den eksisterende tekst stk. 1, og følgende stk. tilføjes:

"2. Arealer omhandlet i stk. 1 må ikke i nogen medlemsstat overstige 10 % af landets samlede areal."

8) Artikel 21 udgår.

9) Følgende kapitel indsættes efter kapitel V i afsnit II:

"KAPITEL Va

OPFYLDELSE AF NORMER

Artikel 21a

Støtte til landbrugere for at hjælpe dem til at tilpasse sig strenge normer, der er baseret på Fællesskabets lovgivning om miljø, folke-, dyre- og plantesundhed, dyrevelfærd og arbejdssikkerhed, skal bidrage til opfyldelsen af følgende mål:

a) en hurtigere opfyldelse af strenge fællesskabsnormer i medlemsstaterne

b) landbrugernes overholdelse af disse normer

c) landbrugernes brug af bedriftsrådgivningstjenester som omhandlet i Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af støtteordninger for landbrugere(10) ved vurdering af landbrugsvirksomhedens lønsomhed og identifikation af forbedringer, der er påkrævet med hensyn til de lovgivningsbestemte forvaltningskrav som fastsat i nævnte forordning.

Artikel 21b

1. For delvist at udligne de påførte omkostninger og indkomsttabet kan der ydes midlertidig støtte til landbrugere, der skal anvende strenge normer, der er baseret på Fællesskabets lovgivning, og som for nylig er indført i national lovgivning.

For medlemsstater, som anvender artikel 16, ydes der ikke støtte i henhold til dette kapitel til landbrugere, der anvender normer baseret på den i artikel 16 omhandlede fællesskabslovgivning.

2. Støtten kan ydes i en periode på højst fem år fra den dato, hvor normen bliver obligatorisk i henhold til Fællesskabets lovgivning.

For at der kan modtages støtte, skal normen pålægge produktionsmetoderne nye forpligtelser eller restriktioner, der har en betydelig virkning for de typiske driftsomkostninger, og som vedrører et betydeligt antal landbrugere.

For direktiver, hvis gennemførelsesfrister er overskredet, og som medlemsstaten endnu ikke har gennemført korrekt, kan der ydes støtte i en periode på højst fem år fra 25. oktober 2003.

3. Der kan ikke ydes støtte, når den manglende anvendelse af en norm skyldes den ansøgende landbrugers manglende overholdelse af en norm, der allerede er gennemført i national lovgivning.

Artikel 21c

1. Støtten ydes hvert år i form af en fast støtte i lige degressive rater. Medlemsstaterne graduerer betalingens størrelse pr. norm efter omfanget af de forpligtelser, der følger af anvendelsen af normen. Betalingen skal fastsættes på et niveau, der forhindrer overkompensation. Der tages ikke hensyn til investeringsudgifterne, når den årlige støttes niveau fastsættes.

2. Det højeste årlige berettigede støttebeløb pr. bedrift er fastsat i bilaget.

Artikel 21d

1. Der kan ydes støtte til landbrugere for at hjælpe dem til af dække omkostningerne ved brug af bedriftsrådgivningstjenesterne, der identificerer og om nødvendigt foreslår forbedringer i landbrugernes overholdelse af lovfæstede normer for miljø, folke-, dyre- og plantesundhed og dyrevelfærd.

2. Bedriftsrådgivningstjenester, som der kan ydes støtte for, skal være i overensstemmelse med kapitel III i afsnit II i forordning (EF) nr. 1782/2003 og gennemførelsesbestemmelserne dertil.

3. Det samlede støttebeløb for brug af rådgivningstjenester som omhandlet i stk. 1 er begrænset til højst 80 % af de støtteberettigede omkostninger uden overskridelse af det højeste støtteberettigede beløb som fastsat i bilaget."

10) Kapitel VI affattes således:

"KAPITEL VI

MILJØVENLIGT LANDBRUG OG DYREVELFÆRD

Artikel 22

Støtte til landbrugsmetoder, som sigter på at beskytte miljøet, bevare naturen (miljøvenligt landbrug) eller forbedre dyrevelfærden, skal bidrage til at realisere målene for Fællesskabets politik på landbrugs-, miljø- og dyrevelfærdsområdet.

Denne støtte skal fremme:

a) en udnyttelse af landbrugsjorden, som er forenelig med beskyttelse og forbedring af miljøet, landskabet og dets særpræg, naturressourcerne, jordbunden og den genetiske diversitet

b) en miljøvenlig ekstensivering af landbruget og fortsat anvendelse af lavintensive græsningssystemer

c) bevarelse af truede miljømæssigt værdifulde landbrugsområder

d) landskabspleje og vedligeholdelse af historiske værdier på landbrugsjord

e) anvendelse af miljøplanlægning i landbrugsdriften

f) forbedring af dyrevelfærd.

Artikel 23

1. Der ydes støtte til landbrugere, som forpligter sig til i mindst fem år at drive miljøvenligt landbrug eller landbrug til gavn for dyrevelfærden. Om nødvendigt fastsættes der en længere periode for særlige former for forpligtelser afhængigt af disse forpligtelsers effekt på miljøet eller dyrevelfærden.

2. En forpligtelse til at drive miljøvenligt landbrug eller landbrug til gavn for dyrevelfærden skal indebære mere end normal god landbrugspraksis, inklusive god husdyrbrugspraksis.

Den skal indebære aktiviteter, som ikke sikres gennem andre støtteforanstaltninger, som f.eks. markedsstøtte eller udligningsgodtgørelse.

Artikel 24

1. Støtten for forpligtelser til at drive miljøvenligt landbrug eller landbrug til gavn for dyrevelfærden ydes en gang om året og beregnes på basis af:

a) indkomsttabet

b) ekstraomkostningerne som følge af forpligtelsen, og

c) behovet for at skabe et incitament.

Der tages ikke hensyn til investeringsudgifterne, når den årlige støttes niveau beregnes. Ved beregningen af den årlige støttes niveau kan der tages hensyn til udgifterne til ikke-kommercielle investeringer, der er nødvendige for opfyldelsen af en forpligtelse.

2. De maksimumsbeløb, hvortil der kan ydes fællesskabsstøtte, er fastsat i bilaget. Beregnes støtten ud fra et areal, skal disse beløb være baseret på det areal af bedriften, som forpligtelsen til miljøvenligt landbrug vedrører."

11) Følgende kapitel indsættes efter kapitel VI i afsnit II:

"KAPITEL VIa

FØDEVAREKVALITET

Artikel 24a

Støtte til landbrugsproduktionsmetoder, der skal forbedre landbrugsprodukternes kvalitet, og salgsfremstød for disse produkter tager sigte på at opfylde følgende mål:

a) give forbrugerne sikkerhed for kvaliteten af produktet eller af den fremstillingsproces, der er benyttet under landbrugernes deltagelse i ordningerne for fødevarekvalitet som fastsat i artikel 24b

b) opnå merværdi for primære landbrugsprodukter og forøge markedsmulighederne

c) forbedre forbrugeroplysningen om disse produkters eksistens og specifikationer.

Artikel 24b

1. Der ydes støtte til landbrugere, der frivilligt deltager i Fællesskabets eller de enkelte medlemsstaters egne ordninger for fødevarekvalitet, der stiller særlige produktionskrav for landbrugsprodukter som anført i traktatens bilag I, undtagen fiskevarer, og opfylder stk. 2 eller 3 i denne artikel.

Støtten gælder kun produkter til konsum.

2. Fællesskabsordninger for kvalitet er i henhold til følgende forordninger og bestemmelser støtteberettigede:

a) Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler(11)

b) Rådets forordning (EØF) nr. 2082/92 14. juli 1992 om specificitetsattestering af landbrugsprodukter og levnedsmidler(12)

c) Rådets forordning (EF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(13)

d) afsnit VI om kvalitetsvine fra bestemte dyrkningsområder i Rådets forordning (EF) nr. 1493/1999 af 17. maj 1999 om den fælles markedsordning for vin(14).

3. For at være støtteberettiget skal de ordninger for fødevarekvalitet, som medlemsstaterne godkender, opfylde kriterierne i litra a) til e):

a) Specificiteten af det endelige produkt, der er produceret under disse ordninger, skal opnås ved detaljerede forpligtelser om landbrugsproduktionsmetoder, der sikrer:

i) specifikke kendetegn, herunder produktionsprocessen, eller

ii) en kvalitet af det endelige produkt, der går betydeligt længere end handelsvarenormerne for folke-, dyre- eller plantesundhed, dyrevelfærd eller miljøbeskyttelse.

b) Ordningerne omfatter bindende produktspecifikationer, og overholdelsen af disse specifikationer kontrolleres af et uafhængigt inspektionsorgan.

c) Ordningerne skal stå åbne for alle producenter.

d) Ordningerne skal være gennemsigtige og sikre produkternes fuldstændige sporbarhed.

e) Ordningerne skal være tilpasset nuværende eller forventede markedsmuligheder.

4. Ordninger, hvis eneste formål er at opnå en bedre kontrol med overholdelsen af lovfæstede normer i Fællesskabets lovgivning eller de enkelte medlemsstaters lovgivning, er ikke støtteberettigede.

Artikel 24c

1. Støtten udbetales som et årligt incitament på højst maksimumsstøttebeløbet pr. bedrift som fastsat i bilaget. Beløbets niveau fastlægges ud fra de normerede omkostninger ved deltagelse i støttede ordninger og fastsættes på et niveau, der forhindrer overkompensation.

2. Varigheden af denne støtte må ikke overstige fem år.

Artikel 24d

1. Der ydes støtte til producentgrupper for aktiviteter, der går ud på at informere forbrugerne om og gøre salgsfremstød for landbrugsprodukter eller fødevarer under Fællesskabets eller de enkelte medlemsstaters ordninger for fødevarekvalitet som beskrevet i artikel 24b og udvalgt af medlemsstaten til støtte under den i artikel 24a, 24b og 24c omhandlede foranstaltning.

2. Støtten gælder for oplysningskampagner, salgsfremstød og reklamering.

3. Det samlede støttebeløb begrænses til højst 70 % af de støtteberettigede omkostninger ved aktionen."

12) Artikel 25, stk. 2, fjerde led, affattes således:

"- udvikling og anvendelse af nye teknologier".

13) I artikel 26, stk. 1, tilføjes følgende afsnit:

"Når der foretages investeringer for at opfylde de for nylig indførte mindstekrav med hensyn til miljø, hygiejne og dyrevelfærd, kan der ydes støtte med henblik på at opfylde de nye krav. I disse tilfælde kan der indrømmes små forarbejdningsenheder en overgangsperiode til at opfylde disse mindstekrav, når der behøves tid til at løse særlige problemer ved opfyldelsen af disse krav. De små forarbejdningsenheder skal overholde de relevante krav inden investeringsperiodens udløb."

14) Artikel 29, stk. 3, affattes således:

"3. Denne støtte som omhandlet i artikel 30 og 32 ydes kun til skove og arealer, som ejes af private eller private foreninger samt af kommuner eller sammenslutninger af kommuner. Denne begrænsning gælder ikke for foranstaltningerne som omhandlet i artikel 30, stk. 1, andet led, for investeringer i skove for markant at øge skovenes økologiske og sociale værdi og for foranstaltningerne som omhandlet i artikel 30, stk. 1, sjette led."

15) Artikel 29, stk. 5, affattes således:

"5. De foranstaltninger, der i dette kapitel foreslås for områder, der i forbindelse med Fællesskabets aktion for beskyttelse af skovene i Fællesskabet mod brande er klassificeret som høj- eller mellemrisikozoner, når det gælder skovbrande, skal være i overensstemmelse med de skovbeskyttelsesplaner, som medlemsstaterne har udarbejdet for disse områder."

16) Artikel 30, stk. 1, sidste led, affattes således:

"- genskabelse af produktionspotentialet i skove, som er blevet skadet ved brand og naturkatastrofer, og indførelse af hensigtsmæssige præventive foranstaltninger."

17) I artikel 31 foretages følgende ændringer:

a) Stk. 1, andet afsnit, affattes således:

"Støtten kan ud over udgifterne til etablering omfatte:

- en årlig præmie pr. tilplantet hektar for at dække udgifterne til de tilplantede arealers pleje i en periode på indtil fem år

- en årlig hektarpræmie for at dække indkomsttabet som følge af skovrejsning i en periode på højst 20 år for landbrugere eller sammenslutninger heraf, som udnyttede jorden før skovrejsningen, eller for andre privatretlige juridiske personer."

b) Stk. 2 affattes således:

"2. Ydes der støtte til skovrejsning på landbrugsjord, der ejes af offentlige myndigheder, omfatter den kun etableringsudgifterne. Hvis den tilplantede jord lejes af en privatretlig juridisk person, kan der ydes en årlig præmie som nævnt i stk. 1, andet afsnit."

c) Stk. 3, andet afsnit, affattes således:

"For hurtigtvoksende arter i kort omdrift ydes der kun støtte til etableringsudgifterne."

18) I artikel 33, stk. 2, foretages følgende ændringer:

a) Tredje og fjerde led affattes således:

"- oprettelse af bedriftsrådgivningssystemer, jf. kapitel III, afsnit II, i forordning (EF) nr. 1782/2003 samt vikar- og driftskonsulentordninger

- afsætning af kvalitetslandbrugsprodukter, inklusive indførelse af ordninger for kvalitet, jf. artikel 24b, stk. 2 og 3".

b) Følgende led tilføjes:

"- lokale partnerskabers forvaltning af integrerede strategier for udvikling af landdistrikterne."

19) I artikel 34, stk. 2, tilføjes følgende to led:

"- betingelserne for opfyldelse af normerne (kapitel Va)

- betingelserne for opfyldelse af fødevarekvalitet (kapitel VIa)."

20) Artikel 35, stk. 1, affattes således:

"1. Fællesskabsstøtten til førtidspensionering (artikel 10, 11 og 12), ugunstigt stillede områder og områder med miljørestriktioner (artikel 13-21), opfyldelse af normer (artikel 21a-21d), miljøvenligt landbrug og dyrevelfærd (artikel 22, 23 og 24), fødevarekvalitet (artikel 24a-24d) og skovrejsning (artikel 31) finansieres af EUGFL, Garantisektionen, i hele Fællesskabet."

21) Artikel 37, stk. 3, andet afsnit, andet led, affattes således:

"- foranstaltninger til fremme af forskningsprojekter eller foranstaltninger, der er berettigede til fællesskabsstøtte i henhold til Rådets beslutning 90/424/EØF af 26. juni 1990 om visse udgifter på veterinærområdet(15)."

22) Artikel 47, stk. 2, andet afsnit, sidste led, affattes således:

"- kan Fællesskabet som led i programmeringen for foranstaltninger i henhold til denne forordnings artikel 22-24 højst medfinansiere 85 % i områder under mål 1 og 60 % i de andre områder."

23) I artikel 51 tilføjes som stk. 5:

"5. Statsstøtte for at støtte landbrugere, der tilpasser sig strenge normer, der er baseret på Fællesskabets lovgivning om miljø, folke-, dyre- og plantesundhed, dyrevelfærd og arbejdssikkerhed, er forbudt, hvis den ikke opfylder betingelserne i artikel 21a, 21b og 21c. Der kan dog ydes supplerende støtte ud over de maksimumsbeløb, der er fastsat i henhold til artikel 21c, for at hjælpe landbrugerne med at opfylde national lovgivning, der går længere end Fællesskabets normer.

Medmindre andet er fastsat i Fællesskabets lovgivning, er statsstøtte for at støtte landbrugere, der tilpasser sig strenge normer, der er baseret på national lovgivning om miljø, folke-, dyre- og plantesundhed, dyrevelfærd og arbejdssikkerhed, forbudt, hvis den ikke opfylder de relevante betingelser i artikel 21a, 21b og 21c. Der kan ydes supplerende støtte ud over de maksimumsbeløb, der er fastsat i henhold til artikel 21c, hvis det er berettiget ifølge samme artikels stk. 1."

24) Bilaget erstattes med bilaget til nærværende forordning.

Artikel 2

Denne forordning træder i kraft på syvende dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. september 2003.

På Rådets vegne

G. Alemanno

Formand

(1) Udtalelse af 5.6.2003 (endnu ikke offentliggjort i EUT).

(2) EUT C 208 af 3.9.2003, s. 64.

(3) Udtalelse af 2.7.2003 (endnu ikke offentliggjort i EUT).

(4) EFT L 160 af 26.6.1999, s. 80.

(5) EFT L 103 af 25.4.1979, s. 1. Senest ændret ved forordning (EF) nr. 807/2003 (EUT L 122 af 16.5.2003, s. 36).

(6) EFT L 206 af 22.7.1992, s. 7. Senest ændret ved direktiv 97/62/EF (EFT L 305 af 8.11.1997, s. 42).

(7) Se s. 1 i denne EUT.

(8) EFT L 103 af 25.4.1979, s. 1. Senest ændret ved forordning (EF) nr. 807/2003 (EUT L 122 af 16.5.2003, s. 36).

(9) EFT L 206 af 22.7.1992, s. 7. Senest ændret ved direktiv 97/62/EF (EFT L 305 af 8.11.1997, s. 42).

(10) EUT L 270 af 21.10.2003, s. 1.

(11) EFT L 208 af 24.7.1992, s. 1. Senest ændret ved forordning (EF) nr. 806/2003 (EUT L 122 af 16.5.2003, s. 1).

(12) EFT L 208 af 27.7.1992, s. 9. Senest ændret ved forordning (EF) nr. 806/2003.

(13) EFT L 198 af 22.7.1991, s. 1. Senest ændret ved forordning (EF) nr. 806/2003.

(14) EFT L 179 af 14.7.1999, s. 1. Senest ændret ved forordning (EF) nr. 806/2003.

(15) EFT L 224 af 18.8.1990, s. 19. Senest ændret ved forordning (EF) nr. 806/2003.

BILAG

"BILAG

OVERSIGT OVER STØTTEBELØB

>TABELPOSITION>"